தங்குதன் அறுகுளோரைடு

தங்குதன் அறுகுளோரைடு (Tungsten hexachloride) என்பது WCl6 என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். தங்குதனும் குளோரினும் சேர்ந்து இச்சேர்மம் உருவாகிறது. அடர் ஊதா-நீல நிறத்திலான இச்சேர்மம்  நிலையான நிலைமைகளின் கீழ் ஆவியாகும் படிகங்களாக உள்ளது. தங்குதன் சேர்மங்களைத் தயாரிப்பதில் இது ஒரு முக்கியமான தொடக்க வினைபொருளாகும்..  நடுநிலை மின்சுமை கொண்ட அறுகுளோரைடுகளுக்கான பிற எடுத்துக்காட்டுகள் இரேனியம்(VI) குளோரைடும் மாலிப்டினம்(VI) குளோரைடும் ஆகும். அதிக ஆவியாகும் தங்குதன் அறுபுளொரைடு சேர்மமும் அறியப்படுகிறது.  

ஒரு d0 அணுவாக தங்குதன் அறுகுளோரைடு டயாகாந்தப்பண்பைக் கொண்டுள்ளது.

தயாரிப்பு
தங்குதன் உலோகத்தை ஒரு மூடிய குழாயில் வைத்து 600 °செல்சியசு வெப்பநிலையில் குளோரினேற்றம் செய்வதன் மூலம் தங்குதன் அறுகுளோரைடைத் தயாரிக்கலாம்.

W + 3 Cl2 → WCl6

தங்குதன் அறுகுளோரைடு நீலம் மற்றும் சிவப்பு ஆகிய இரண்டு வடிவங்களில் காணப்படுகிறது. இவை  முறையே α மற்றும் β என குறிப்பிடப்படுகின்றன.
சிவப்பு வடிவத்தை விரைவான குளிர்விப்பின்  மூலம் பெறலாம். அதே நேரத்தில் நீல α வடிவம் அறை வெப்பநிலையில் மிகவும் நிலையானது. இந்த வடிவங்கள் தனித்துவமான நிறத்தில் இருந்தாலும், இவற்றின் மூலக்கூறு கட்டமைப்புகள் மிகவும் ஒத்தவை. இரண்டு வடிவங்களும்  எண்முக வடிவவியலைக் கொண்ட WCl6 மூலக்கூறுகளைக் கொண்டுள்ளன. இதில் உள்ள ஆறு W–Cl பிணைப்புகளும் சமமானவை. மேலும் அவற்றின் நீளம் 224–226 பைக்கோமீட்டருக்கு சமம். அடர்த்திகள் மிகவும் ஒத்தவை: α வடிவத்திற்கு 3.68 கி/செ.மீ3 மற்றும் β வடிவத்திற்கு 3.62 கி/செ.மீ3. குறைந்த வெப்பநிலை வடிவம் எதிர்பார்த்தபடி சற்று அதிக அடர்த்தியானது..

வினைகள்
தங்குதன் அறுகுளோரைடு ஈரமான காற்றினால் கூட உடனடியாக நீராற்பகுப்பு செய்யப்பட்டு, ஆரஞ்சு நிற ஆக்சிகுளோரைடையும் WOCl4 மற்றும் WO2Cl2 சேர்மத்தையும் அளிக்கிறது. பின்னர், தங்குதன் மூவாக்சைடையும் உருவாக்குகிறது. WCl6 கார்பன் டைசல்பைடு, கார்பன் டெட்ராகுளோரைடு மற்றும் பாசுபரசு ஆக்சிகுளோரைடு ஆகியவற்றில் கரைகிறது.

மும்மெத்தில் அலுமினியத்துடன் சேர்த்து மெத்திலேற்ற வினைக்கு உட்படுத்தினால் அறுமெத்தில் தங்குதன் உருவாகிறது. 

WCl6 + 3 Al2(CH3)6 → W(CH3)6 + 3 Al2(CH3)4Cl2

பியூட்டைல் இ​​லித்தியத்துடன் தங்குதன் அறுகுளோரைடு சேர்த்து சூடாக்கினால் எப்பாக்சைடுகளின் ஆக்சிசனேற்றத்திற்கு  பயனுள்ள ஒரு வினைபொருளை வழங்குகிறது.

WCl6 இல் உள்ள குளோரைடு ஈந்தணைவிகளை புரோமைடு, தயோசயனேட்டு, ஆல்காக்சைடு, ஆல்கைல் மற்றும் அரைல் உள்ளிட்ட பல அயனி ஈந்தணைவிகளால் மாற்ற முடியும்.

டெட்ராகுளோரோயெத்திலீன் மற்றும் டெட்ராபீனைலார்சோனியம் குளோரைடு ஆகியவற்றின் கலவையுடன் WCl6 சேர்மத்தை சேர்த்தால் ஒடுக்க வினை நிகழும்.:

2 WCl6  +  Cl2C=CCl2  +  2 (C6H5)4AsCl -->  2 (C6H5)4As[WCl6]  +  Cl3CsCCl3

தங்குதன்(V) குளோரைடின் வழிப்பெறுதி W(V) அறுகுளோரைடு ஆகும்.

இது ஆர்சனிக்கு அல்லது ஐதரசன் ஆர்சனைடுடன் வினைபுரிந்து தங்குதன் டையார்சனைடை  உருவாக்குகிறது.

பாதுகாப்பு
WCl6 ஒரு ஆக்சிசனேற்றியாகும்.  இது நீராற்பகுப்பின் போது ஐதரசன் குளோரைடை வெளியிடுகிறது.

மேற்கோள்கள்

பகுப்பு:தங்குதன் ஆலைடுகள்
பகுப்பு:குளோரைடுகள்
பகுப்பு:எண்முக சேர்மங்கள்